Gran Canaria

Gran Canaria ye una de les islles del archipiélagu de les Islles Canaries, xeográficamente africanu pero parte d'España. Asitiada nel océanu Atlánticu, a unos 150 km de la costa noroccidental d'África y a unos 1.350 km d'Europa, tien una estensión de 1.560 km² y una población (INE, 2015) de 847.830 habitantes. El so máximu altor márcalu'l Picu de les Nieves, que tien el so cumal a 1.956 m sobre'l nivel de la mar. Gran Canaria ye la tercer mayor islla del archipiélagu canariu, y agospia al 40% de la so población total.

Gran Canaria taba habitada polos guanches, que pudieran tener aportao a la islla alredor del 500 e.C. Esti pueblu llamó a la islla Tamarán, "tierra de los valientes". Tres más d'un sieglu d'incursiones europees ya intentos de conquista, esta completose finalmente'l 29 d'abril de 1483 tres d'una guerra de cinco años na que foi conquistada pola Corona de Castiella. 

La ciudá capital, Les Palmes de Gran Canaria, foi fundada el 24 de xunu de 1478, col nome de Real de Las Palmas, por Juan Rejón, cabezaleru del exércitu castellanu invasor. En 1492 Cristóbal Colón fondeó nel puertu de Les Palmes, pasando dellos díes na islla, demientres el so primer viaxe a América. Anguaño la ciudá de Les Palmes ye, conxuntamente cola de Santa Cruz de Tenerife, la capital de la comunidá autónoma de les islles Canaries.

La islla ye ún de los destinos turísticos más importantes d'España; en 2011 recibió 3,3 millones de turistes. Munchos d'ellos acuden a celebrar el carnaval de Les Palmes, Fiesta d'Interés Turísticu de Canaries, magar que la islla tien tamién munches otres coses qu'ofrecé-yos a los visitantes. Asina, dende 2005 69.000 hectárees de la fastera occidental de la islla y les sos agües axacentes foron declaraes Reserva de la Biosfera pola UNESCO. Hai tamién na islla un importante patrimoniu históricu, cultural y artísticu nel que rescamplen el Muséu Casa de Colón, que recuerda'l pasu del almirante pela islla nel viaxe que lu llevaría a descubrir América, o la Catedral de Canaries.

 Referencies 

 Enllaces esternos 

Categoría:Islles de Canaries
Categoría:Provincia de Las Palmas
Categoría:Wikipedia:Mantenimientu:Llocalidaes d'España ensin partíu xudicial